บัวหลวงคลอดB-NIPPONลุยหุ้นแดนซามูไร
บลจ.บัวหลวง เปิดตัวกองทุน “B-NIPPON” เน้นลงทุนบริษัทญี่ปุ่น โกยรายได้จากทุกมุมโลก ไอพีโอ 18-25 พ.ย.นี้
17 พ.ย. 2557

บลจ.บัวหลวง เปิดตัวกองทุน “B-NIPPON” เน้นลงทุนบริษัทญี่ปุ่น โกยรายได้จากทุกมุมโลก ไอพีโอ 18-25 พ.ย.นี้ 
นางวรวรรณ  ธาราภูมิ  ประธานเจ้าหน้าที่บริหาร  บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บริษัทจัดตั้งกองทุนเปิดบัวหลวงหุ้นญี่ปุ่น (B-NIPPON) เสนอขายครั้งแรกวันที่ 18-25 พ.ย.2557 ในราคา 10 บาทต่อหน่วย มูลค่าขั้นต่ำในการจองซื้อครั้งแรกและครั้งต่อไปเพียง 1,000 บาท โดยกองทุนจะเน้นลงทุนในหุ้นของบริษัทญี่ปุ่นที่จะได้รับผลดีจากนโยบายผลักดันเศรษฐกิจ และเน้นลงทุนในบริษัทญี่ปุ่นที่แสวงหารายได้จากทุกมุมโลก
B-NIPPON มีนโยบายลงทุนโดยตรงในหน่วยลงทุนของกองทุนต่างประเทศ คือ Nomura Japan Strategic Value Fund Class A (JSV Fund) บริหารจัดการโดย Nomura Asset Management ในสัดส่วนไม่น้อยกว่า 80% ของมูลค่าทรัพย์สินสุทธิโดยเฉลี่ยในแต่ละรอบปีบัญชี โดย JSV Fund เน้นลงทุนในหุ้นของบริษัทที่จดทะเบียนในตลาดหุ้นญี่ปุ่น โดยจะลงทุนในหุ้นของบริษัทที่ดำเนินธุรกิจอยู่ในญี่ปุ่นแต่จดทะเบียนในตลาดหลักทรัพย์อื่นๆ นอกตลาดหุ้นญี่ปุ่นได้ไม่เกิน 30% ของมูลค่าทรัพย์สินของ JSV Fund  
สำหรับ JSV Fund มีผลการดำเนินงานที่ผ่านมาดีและสม่ำเสมอ มีแนวทางการคัดเลือกหลักทรัพย์แบบ Bottom Up ที่เน้นคัดสรรบริษัทที่มีมูลค่ากิจการแข็งแกร่ง ล่าสุด ณ วันที่ 31 ต.ค. 2557 ได้รับการจัดอันดับจากมอนิ่งสตาร์ให้เป็นระดับกองทุนห้าดาว  โดยผลการดำเนินงาน ณ ก.ย.2557 ให้ผลตอบแทนย้อนหลัง 3 ปี อยู่ที่ 85.05% ย้อนหลัง 1 ปีอยู่ที่ 15.93% และตั้งแต่ต้นปีอยู่ที่ 3.96% ซึ่งสูงกว่าดัชนีเปรียบเทียบ Tokyo Stock Price Index ทุกช่วงเวลา
นางวรวรรณ กล่าวว่า นโยบายกระตุ้นเศรษฐกิจ “ธนู 3 ดอก” ของรัฐบาลชินโสะ อาเบะ กำลังเริ่มส่งผลบวกต่อเศรษฐกิจญี่ปุ่น และทำให้เกิดเงินไหลเข้าเพื่อลงทุน ซึ่งมองว่านโยบายดังกล่าวเป็นการปรับโครงสร้างเศรษฐกิจโดยรวมของญี่ปุ่น เพื่อส่งเสริมให้เติบโตได้อย่างยั่งยืน ไม่ไช่แค่ระยะสั้น ซึ่งเป็นหัวใจสำคัญของรัฐบาลญี่ปุ่น 
“ธนู 3 ดอกทำให้เศรษฐกิจญี่ปุ่นฟื้นคืน และส่งผลให้ตลาดหุ้นญี่ปุ่นในช่วงเวลานี้กลายเป็นทางเลือกที่น่าสนใจสำหรับการสะสมลงทุนเพื่อหวังผลตอบแทนระยะยาว จากนโยบายฟื้นฟูเศรษฐกิจญี่ปุ่น และยังเป็นการกระจายการลงทุนส่วนหนึ่งไปยังต่างประเทศอีกด้วย”นางวรวรรณ กล่าว   
นอกจากนี้กองทุน B-NIPPON จะป้องกันความเสี่ยงด้านอัตราแลกเปลี่ยนของกองทุนไม่น้อยกว่า 75% ของเงินที่ออกไปลงทุนนอกประเทศ หรือตามที่ผู้จัดการกองทุนจะเห็นสมควร